ส่วนที่ 1

ข้อมูลสรุป (Executive Summary)

บมจ. ทราฟฟิกคอร์นเนอร์ โฮลดิ้งส์ (“บริษัทฯ”) ก่อตั้งเมื่อวันที่ 5 พฤศจิกายน 2544
ด้วยทุนจดทะเบียน 15 ล้านบาท ประกอบธุรกิจด้านการลงทุนในบริษัทที่ทำธุรกิจสื่อ
โดยเน้นกลุ่มประเภทกีฬา, ข่าว และสิ่งพิมพ์ เป็นหลัก เริ่มแรกบริษัทได้มีการลงทุนในธุรกิจ 4 สื่อ
ได้แก่ ธุรกิจสื่อโทรทัศน์, สื่อวิทยุ, สื่อสิ่งพิมพ์ และสื่อใหม่ โดยเน้นการพัฒนาในธุรกิจหลักเพียง 3
สื่อ ได้แก่ธุรกิจสื่อโทรทัศน์, สื่อวิทยุ และสื่อสิ่งพิมพ์ ซึ่งแต่ละสื่อล้วนมีเอกลักษณ์เฉพาะตัว
และได้รับความนิยมเป็นที่ยอมรับจากผู้ประกอบการด้านสื่อด้วยกันว่าเป็นสื่อที่มีคุณภาพ
มีการขยายตัวอย่างต่อเนื่อง และมีฐานผู้ชม ผู้ฟัง และผู้อ่านอย่างหลากหลาย

ปัจจุบันบริษัทฯ ได้เข้าลงทุนและร่วมบริหารงานในบริษัทย่อย รวม 7 บริษัท (ซึ่งต่อไปนี้เรียกว่า
“กลุ่มบริษัท”) กลุ่มบริษัทประกอบธุรกิจให้บริการข้อมูลข่าวสาร สาระความบันเทิง ผ่านสื่อโทรทัศน์,
สื่อวิทยุ และสื่อสิ่งพิมพ์ ดังนี้

1) บริษัท ทีวี ฟอรัม จำกัด 2) บริษัท ไลฟ์ โปรเจ็ค จำกัด

3) บริษัท ดรีม มีเดีย จำกัด 4) บริษัท ทราฟฟิกคอร์นเนอร์ เรดิโอ จำกัด

5) บริษัท ทราฟฟิกคอร์นเนอร์ พับลิชชิ่ง จำกัด 6) บริษัท มายาแชนแนล จำกัด

7) บริษัท เดย์ โพเอทส์ จำกัด

ปี 2548 บริษัทฯ ได้ทำการปรับโครงสร้างการดำเนินงานของกลุ่มธุรกิจ
เพื่อให้สอดคล้องในการดำเนินงานของบริษัทย่อย โดยแบ่งออกเป็น 3 ธุรกิจ คือ
ธุรกิจสื่อโทรทัศน์ประเภทกีฬา, ธุรกิจประเภทข่าวสาร และธุรกิจประเภท Variety & Life
Style

ธุรกิจสื่อโทรทัศน์ประเภทกีฬา โดยมี บริษัท ทีวี ฟอรัม จำกัด เป็นแกนหลัก

1. บริษัท ทีวี ฟอรัม จำกัด (TVF) ดำเนินธุรกิจการผลิต จ้างผลิต
การบริหารการตลาดและสื่อโฆษณา โดยการแพร่ภาพผ่านสถานีวิทยุโทรทัศน์ไทยทีวีสี ช่อง 3,
สถานีโทรทัศน์สีกองทัพบกช่อง 7, ช่อง 9 อสมท. และสถานีวิทยุโทรทัศน์แห่งประเทศไทย ช่อง 11
โดยจำแนกเป็นรายการประเภทข่าว ได้แก่ Newsline, กรองสถานการณ์, วิพากษ์หุ้น
และเรื่องเล่าเสาร์-อาทิตย์ รายการประเภทกีฬา เช่น การถ่ายทอดสดการแข่งขันฟุตบอลเยอรมัน
บุนเดสลีกา รายการประเภทสาระและบันเทิง เช่น The Explorer

  ในปี 2548 รายได้ของ TVF คิดเป็นอัตราร้อยละ 17.79 (หักรายการระหว่างกัน)
  ของรายได้รวมในงบกำไร ขาดทุนรวม

2. บริษัท ไลฟ์ โปรเจ็ค จำกัด (Live) จากปีที่ผ่านมา บริษัทฯ
ได้ดำเนินธุรกิจด้านจัดกิจกรรมพิเศษ (Event Marketing) เป็นหลัก
แต่เนื่องจากภาวการณ์ตลาดของธุรกิจมีแนวโน้มลดลง ดังนั้นในปี 2548
บริษัทจึงให้ความสำคัญกับธุรกิจดังกล่าวลดลง ในขณะเดียวกันทางบริษัทฯ
ได้ดำเนินธุรกิจโดยเน้นการผลิตรายการกีฬาฟุตบอลโดยร่วมกับทาง สถานีวิทยุโทรทัศน์ไทยทีวีสี ช่อง
3 และสถานีโทรทัศน์สีกองทัพบกช่อง 7 ทั้งรายการโทรทัศน์ และการถ่ายทอดสดฟุตบอลต่างประเทศ

  ในปี 2548 รายได้ของ Live คิดเป็นอัตราร้อยละ 15.20 (หักรายการระหว่างกัน)
  ของรายได้รวมในงบกำไร ขาดทุนรวม

ธุรกิจประเภทข่าวสาร โดยมี บริษัท ดรีม มีเดีย จำกัด เป็นแกนหลัก

3. บริษัท ดรีม มีเดีย จำกัด (Dream) ดำเนินธุรกิจเกี่ยวกับข่าวสาร
ซึ่งถ่ายทอดผ่านสื่อประเภทต่าง ๆ ได้แก่ สื่อโทรทัศน์, สื่อวิทยุ, สื่อสิ่งพิมพ์ และสื่อเทคโนโลยี เช่น
โทรศัพท์เคลื่อนที่ โดยมุ่งเน้นเป็นบริษัทชั้นนำด้านข้อมูลข่าวสาร
ด้วยเครือข่ายข่าวที่ครบวงจรมากที่สุด เพื่อตอบสนองทุกกลุ่มเป้าหมายทุกรูปแบบของการบริโภคข่าว
และเพื่อนำข้อมูลข่าวสารมาใช้ดำเนินการด้านการตลาดและประชาสัมพันธ์เชิงรุกในการสนับสนุนกิจกรรมต่างๆของทั้งภาครัฐและเอกชน

  ในปี 2548 รายได้ของ Dream คิดเป็นอัตราร้อยละ 13.97 (หักรายการระหว่างกัน)
  ของรายได้รวมในงบกำไรขาดทุนรวม

ธุรกิจประเภท Variety & Life Style โดยมี บริษัท ทราฟฟิกคอร์นเนอร์ พับลิชชิ่ง จำกัด
เป็นแกนหลัก

4. บริษัท ทราฟฟิกคอร์นเนอร์ เรดิโอ จำกัด (TCR) ดำเนินธุรกิจด้านสื่อบันเทิงทางวิทยุ
โดยเป็นการให้ความบันเทิงด้านเสียงเพลงและข่าวสาร สาระต่าง ๆ ที่เป็นประโยชน์
ทางสถานีวิทยุทั้งความถี่ในระบบ เอฟ.เอ็ม.(F.M.) และระบบ เอ.เอ็ม. (A.M) ทั่วประเทศ
จากที่ผ่านมาบริษัทได้ดำเนินการบริหารคลื่นความถี่รวมทั้งสิ้น 147 สถานี
แต่เนื่องจากมีการเปลี่ยนแปลงการดำเนินงานของธุรกิจวิทยุ
เช่นการคืนคลื่นความถี่ให้แก่เจ้าของเดิม ทำให้บริษัทฯ
ต้องหยุดการดำเนินธุรกิจวิทยุเป็นการชั่วคราว

ในปี 2548 รายได้ของ TCR คิดเป็นอัตราร้อยละ 6.09 (หักรายการระหว่างกัน)
ของรายได้รวมในงบกำไร ขาดทุนรวม

5. บริษัท ทราฟฟิกคอร์นเนอร์ พับลิชชิ่ง จำกัด (TCP) ดำเนินธุรกิจด้านสิ่งพิมพ์ประเภทนิตยสาร
โดยเป็นผู้ผลิตและบริหารนิตยสารเอ็ม ที วี แม็กกาซีน (MTV Magazine), นิตยสาร ทิค อะ ซีท
(Tick a SeaT) และลงทุนในบริษัทที่ดำเนินการด้านธุรกิจสิ่งพิมพ์

6. บริษัท มายาแชนแนล จำกัด (Maya) ดำเนินธุรกิจเป็นผู้ผลิตหนังสือพิมพ์ มายา แชนแนล
ออกวางจำหน่ายสัปดาห์ละ 2 ฉบับ ซึ่งเป็นหนังสือที่ติดอันดับ 1 ของหนังสือพิมพ์บันเทิง
(ผลการสำรวจของ SE-ED ในปี 2547 และปี 2548)

7. บริษัท เดย์ โพเอทส์ จำกัด (Day) ดำเนินธุรกิจเป็นผู้ผลิตนิตยสาร a day, Hamburger,
และ Knock Knock ซึ่ง a day และ Hamburger เป็นนิตยสารที่ติดอันดับ 1 และ 2
ของนิตยสารวาไรตี้และสาระบันเทิง (ผลการสำรวจของ SE-ED ในปี 2547 และปี 2548)

  ในปี 2548 รายได้ของบริษัทในกลุ่ม TCP คิดเป็นอัตราร้อยละ 34.57 (หักรายการระหว่างกัน)
  ของรายได้รวมในงบกำไรขาดทุนรวม

ในปี 2548 บริษัทฯ มีสินทรัพย์รวม 417.81 ล้านบาท หนี้สินรวม 340.77 ล้านบาท
ขาดทุนสุทธิทั้งสิ้น 148.95 ล้านบาท

ณ วันที่ 31 มกราคม 2549 บริษัทมีทุนจดทะเบียน 445,000,000 บาท และทุนเรียกชำระแล้ว
342,774,695 บาท

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)